Document ID: 32009D0865

РЕШЕНИЕ НА КОМИСИЯТА
от 30 ноември 2009 година
за даване на разрешение на държавите-членки да удължат временните разрешения, издадени за новите активни вещества метафлумизон и гама-цихалотрин
(нотифицирано под номер C(2009) 9366)
(текст от значение за ЕИП)
(2009/865/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като има предвид, че:
(1)
В съответствие с член 6, параграф 2 от Директива 91/414/ЕИО през месец март 2005 г. Обединеното кралство получи заявление от концерна BASF Agro S.A.S., Франция, за включване на активното вещество метафлумизон в приложение I към Директива 91/414/ЕИО. С Решение 2006/517/ЕО на Комисията (2) беше потвърдено, че досието е пълно и може да се приеме, че принципно удовлетворява изискванията за данните и информацията от приложения II и III към посочената директива.
(2)
През август 2001 г. Обединеното кралство получи заявление от Pytech Chemicals GMbH относно гама-цихалотрин. С Решение 2004/686/ЕО на Комисията (3) беше потвърдено, че досието е „пълно“ в смисъл, че би могло да се счита, че то принципно отговаря на предвидените в приложения II и III към Директива 91/414/ЕИО изисквания за данните и информацията.
(3)
Необходимо беше да се потвърди пълнотата на досието, за да бъде подробно разгледано и за да се даде възможност на държавите-членки да издават временни разрешения за период до три години за продукти за растителна защита, съдържащи въпросното активно вещество, при спазване на условията, определени в член 8, параграф 1 от Директива 91/414/ЕИО, и по-специално - условието за подробна оценка на активните вещества и на продуктите за растителна защита, като се имат предвид определените в посочената директива изисквания.
(4)
За посочените активни вещества е направена оценка на въздействието им върху здравето на хората и върху околната среда, в съответствие с разпоредбите на член 6, параграфи 2 и 4 от Директива 91/414/ЕИО, за употребите, предложени от заявителите. Докладващата държава-членка представи на Комисията проектите на докладите за оценка на 15 април 2008 г. (метафлумизон) и на 25 януари 2008 г. (гама-цихалотрин).
(5)
След представянето на проектите на докладите за оценка от докладващата държава-членка, за всеки един случай бе сметнато за необходимо да се изиска допълнителна информация от заявителя, а докладващата държава-членка да анализира тази информация и да представи своята оценка. Затова понастоящем все още тече прегледът на досиетата и няма да е възможно оценката да бъде завършена преди изтичане на тригодишния период, предвиден в първата алинея на чл. 8, параграф 1 от Директива 91/414/ЕИО.
(6)
Тъй като направените досега оценки не установиха причина за непосредствено безпокойство, следва да се даде възможност на държавите-членки да удължат временните разрешения, издадени за продукти за растителна защита, съдържащи въпросното активно вещество, за срок от 24 месеца в съответствие с разпоредбите на член 8 от Директива 91/414/ЕИО, за да може да продължи прегледът на досието. Очаква се оценката и процесът на вземане на решение относно евентуалното включване на метафлумизон и гама-цихалотрин в приложение I да приключат в рамките на 24 месеца.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да удължат временните разрешения за продукти за растителна защита, съдържащи метафлумизон и гама-цихалотрин, за период от не повече от 24 месеца от датата на приемането на настоящото решение.
Член 2
Адресати на настоящото решение са държавите-членки.
Съставено в Брюксел на 30 ноември 2009 година.

Labels: 0
3
6